Kiek tai susiję su proporcingumo principo taikymo sąlygų teismine kontrole, Europos cheminių medžiagų agentūrai (ECHA) suteikiama didelė diskrecija srityje, kurioje ji turi priimti politinio, ekonominio ir socialinio pobūdžio sprendimus ir privalo atlikti sudėtingus vertinimus. Todėl tokios priemonės teisėtumui įtakos gali turėti tik šioje srityje priimtos priemonės akivaizdus netinkamumas teisės aktų leidėjo siekiamo tikslo atžvilgiu. Atsižvelgiant į Reglamento Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH) 16 konstatuojamąją dalį reikia pripažinti, kad teisės aktų leidėjas kaip pagrindinį tikslą nustatė pirmąjį iš šio reglamento 1 straipsnio 1 dalyje nurodytų trijų tikslų, t. y. tikslą užtikrinti aukštą žmonių sveikatos ir aplinkos apsaugos lygį.

ECHA sprendimas, kuriuo akrilamidas nustatytas kaip labai didelį susirūpinimą kelianti medžiaga, priimtas pagal Reglamento Nr. 1907/2006 59 straipsnyje numatytą procedūrą, nepažeidžia proporcingumo principo. Pirma, toks sprendimas yra tinkamas įgyvendinant Reglamentu Nr. 1907/2006 siekiamus tikslus, nes cheminės medžiagos nustatymas kaip labai didelį susirūpinimą keliančios medžiagos skirtas pagerinti visuomenės ir profesionalių naudotojų informavimą apie riziką ir kylančius pavojus ir dėl to šis nustatymas turi būti laikomas tokią apsaugą gerinančia priemone. Be to, niekas neleidžia daryti išvados, kad akrilamido naudojimas ne kaip tarpinės cheminės medžiagos neįmanomas, todėl jam negali būti netaikoma Reglamento Nr. 1907/2006 VII antraštinė dalis, kaip numatyta jo 2 straipsnio 8 dalies b punkte.

Antra, tas sprendimas neviršija to, kas tinkama ir būtina Reglamento Nr. 1907/2006 tikslams pasiekti, nes galimybė nesiimti veiksmų nėra tokia tinkama priemonė, kaip šios cheminės medžiagos nustatymas kaip labai didelį susirūpinimą keliančios cheminės medžiagos. Tas pats pasakytina apie akrilamido naudojimą ribojančias priemones, nes, kaip matyti iš Reglamento Nr. 1907/2006 XVII priedo, pagal minėto reglamento VIII antraštinėje dalyje numatytą procedūrą nustatyti apribojimai, taikomi tam tikrų pavojingų cheminių medžiagų, mišinių ir gaminių gamybai, tiekimui rinkai ir naudojimui, gali būti įvairūs – pradedant specialiomis sąlygomis, nustatytomis medžiagos gamybai arba tiekimui rinkai, ir baigiant visišku medžiagos uždraudimu. Net darant prielaidą, kad ribojimo priemonės taip pat tinkamos šio reglamento tikslams pasiekti, jos nėra mažiau varžančios, palyginti su cheminės medžiagos nustatymu, kuris lemia tik pareigos informuoti atsiradimą. Be to, esami teisės aktai dėl darbuotojų apsaugos nėra mažiau varžančios ir tinkamos Reglamento Nr. 1907/2006 tikslams, susijusiems su labai didelį susirūpinimą keliančių medžiagų reglamentavimu, pasiekti priemonės, ypač tikslui laipsniškai pakeisti labai didelį susirūpinimą keliančias medžiagas tinkamomis alternatyviomis cheminėmis medžiagomis ar technologijomis, kai tai racionalu ekonominiu ir techniniu požiūriais. Galiausiai akrilamido nustatymas kaip labai didelį susirūpinimą keliančios medžiagos tik tiek, kiek jis nenaudojamas kaip tarpinė cheminė medžiaga, taip pat nėra tinkama priemonė, nes Reglamento Nr. 1907/2006 2 straipsnio 1 dalies c punkte ir 8 dalies b punkte teisės aktų leidėjas įtvirtino specialias tarpinėms cheminėms medžiagoms taikomas taisykles.

(žr. 82–86, 88–93 punktus)